Jack Parow agter tralies | Maroela Media
Louise Crouse, Parow se woordvoerder, het aan Maroela Media bevestig hy is vandag in hegtenis geneem. “Hy het my vlugtig gebel. Ek weet nie presies wat gebeur het nie, hy het net gesê hy en ŉ vriend het ŉ boot gehuur en is daarna in hegtenis geneem vir rusverstoring,” het sy gesê.
Intussen het Hilltop Live Promotions, wat die Oppikoppi-fees organiseer, ook laat weet dat Parow in hegtenis geneem is en dat sy optrede by Oppikoppi uitgestel is tot verdere kennisgewing. Parow sou Vrydag om 01:00 daar opgetree het.
Volgens Hilltop Live het Parow en sy vriende by die Vaalkopdam, sowat 60km suid-oos van Northam waar die fees gehou word, oorgeslaap. “Volgens berigte het Parow en een van sy vriende vanoggend omstreeks 01:30 ŉ plesierrit op die dam gaan neem deur iemand se catamaran te ‘leen’.”
Die polisie het opgedaag en verskeie kere probeer om die twee na die oewer te roep. “Parow en sy vriend het aanvanklik gedink hulle word in hegtenis geneem omdat hulle die boot ‘geleen’ het, maar die polisie het herhaaldelik vir hulle verduidelik hulle word in hegtenis geneem omdat hulle te veel lawaai gemaak het,” het Hilltop Live gesê.
Martha Pretorius, wat by die dam bly, het gesê sy het ŉ harde gesingery vir ten minste 45 minute lank oor die water gehoor, voor die polisie opgedaag het.
Onthou die goue oues- Gerrie Pretorius